b'\n_START_ARTICLE_\nMusic Export Finland\n_START_PARAGRAPH_\nMusic Export Finland (Music Export Finland Association ry) oli yhdistys, jonka teht\xc3\xa4v\xc3\xa4 oli auttaa suomalaista musiikkialaa kasvattamaan vientitulojaan. Music Export Finlandin toiminta jakautui kolmeen osaan: ulkomainen markkinointiviestint\xc3\xa4, kotimainen markkinointiviestint\xc3\xa4 sek\xc3\xa4 rahoituksen ja investointien palvelut. Yhdistys sai vuoden 2010 Tasavallan presidentin kansainv\xc3\xa4listymispalkinnon, joka my\xc3\xb6nnettiin helmikuussa 2011._NEWLINE_Music Export Finland ja Suomalaisen musiikin tiedotuskeskus (FIMIC) yhdistettiin vuonna 2012 Music Finland -nimiseksi j\xc3\xa4rjest\xc3\xb6ksi.\n_START_SECTION_\nTausta\n_START_PARAGRAPH_\nMusic Export Finland -vientirenkaan perusti yhdeks\xc3\xa4n suomalaista musiikkialan yrityst\xc3\xa4 joulukuussa 2002. Vientirenkaan tavoite oli kehitt\xc3\xa4\xc3\xa4 perustajayritysten markkinointia, jakelua ja myynti\xc3\xa4 kansainv\xc3\xa4lisill\xc3\xa4 markkinoilla._NEWLINE_Kolmentoista yrityksen vientirenkaaksi laajentunut Music Export Finland rekister\xc3\xb6itiin laajapohjaiseksi, koko musiikkialan kokoavaksi yhdistykseksi vuoden 2005 alusta, ja Music Export Finlandin toiminnan pariin p\xc3\xa4\xc3\xa4siv\xc3\xa4t mukaan kaikki suomalaiset musiikkialan toimijat._NEWLINE_Yhdistyksen johtajana toimi Paulina Ahokas.'